input: REGULAMENTUL DE PUNERE ÎN APLICARE (UE) NR. 1328/2013 AL COMISIEI
  din 12 decembrie 2013
  de acordare a unui cumul interregional între Indonezia și Sri Lanka în ceea ce privește regulile de origine utilizate în cadrul sistemului de preferințe tarifare generalizate în temeiul Regulamentului (CEE) nr. 2454/93
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
  având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2), în special articolul 86,
  întrucât:
  (1)
  Articolul 86 alineatul (5) din Regulamentul (CEE) nr. 2454/93 prevede condițiile prin care țările beneficiare ale sistemului generalizat de preferințe (SGP) al Uniunii ce aparțin grupurilor regionale I și III pot fi autorizate să își folosească materialele reciproc, în temeiul unui anumit tip de cumul, de obicei denumit „cumul interregional”.
  (2)
  Prin scrisoarea din data de 15 aprilie 2013, Indonezia și Sri Lanka au prezentat o cerere comună de cumul interregional în conformitate cu articolul 86 alineatul (5) din Regulamentul (CEE) nr. 2454/93.
  (3)
  Pentru a stimula comerțul și pentru a contribui la creșterea economică a celor două țări, acestea propun să se permită sectorului de cultură a tutunului din Indonezia să furnizeze sectorului de producție a trabucurilor din Sri Lanka materiale de origine indoneziană pe care Sri Lanka le-ar putea utiliza în temeiul cumulului pentru alte prelucrări sau transformări, mai complexe decât operațiunile descrise la articolul 78 alineatul (1) din Regulamentul (CEE) nr. 2454/93.
  (4)
  Ambele țări s-au angajat, în cererea menționată, să respecte sau să asigure respectarea regulilor de origine SGP, precum și să asigure cooperarea administrativă cu Uniunea și între ele, necesară pentru a garanta punerea în aplicare corectă a acestor reguli.
  (5)
  Cererea cuprinde o descriere a materialelor care urmează să fie utilizate în cadrul cumulului, și anume tutun neprelucrat și deșeuri de tutun de la poziția 2401 a Sistemului armonizat (SA), precum și o descriere a etapelor de prelucrare și a proceselor de sprijin care ar urma să fie efectuate în Sri Lanka.
  (6)
  Țările solicitante afirmă că, dacă va fi acordat, cumulul interregional va avea efecte pozitive asupra economiilor din ambele țări și nu va afecta negativ sectoarele economice ale Uniunii implicate în producția și vânzarea de trabucuri.
  (7)
  Prin urmare, ar trebui să se acorde Republicii Sri Lanka posibilitatea să practice cumulul de materiale de la poziția 2401 a SA, originare din Indonezia, cu condiția ca ambele țări să fie în continuare țări beneficiare de SPG în sensul articolului 2 litera (d) din Regulamentul (UE) nr. 978/2012 al Parlamentului European și al Consiliului (3).
  (8)
  Comisia Europeană va monitoriza evoluția importurilor în urma acordării acestei autorizații și, în funcție de rezultatele respectivei monitorizări, va putea reanaliza autorizația pe baza unor criterii precum creșterea cantității de importuri.
  (9)
  Măsurile prevăzute în prezentul regulament sunt conforme cu avizul Comitetului Codului vamal,
  ADOPTĂ PREZENTUL REGULAMENT:
  Articolul 1
  Sri Lanka are dreptul de a utiliza, în conformitate cu articolul 86 alineatul (5) din Regulamentul (CEE) nr. 2454/93, tutun neprelucrat și deșeuri de tutun de la codul 2401 din SA originare din Indonezia în temeiul cumulului de origine. În conformitate cu articolul 86 alineatul (2) litera (a) din Regulamentul (CEE) nr. 2454/93, acest drept este supus condiției ca, la momentul exportării respectivului produs către Uniune, atât Sri Lanka, cât și Indonezia să fie în continuare țări beneficiare în sensul articolului 2 litera (d) din Regulamentul (UE) nr. 978/2012.
  Articolul 2
  Prezentul regulament intră în vigoare la 1 ianuarie 2014.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 12 decembrie 2013.